CELEX: 62019TN0654
Language: hu
Date: 2019-09-30 00:00:00
Title: T-654/19. sz. ügy: 2019. szeptember 30-án benyújtott kereset – FF kontra Bizottság

25.11.2019   
            
            
               HU
            
            
               Az Európai Unió Hivatalos Lapja
            
            
               C 399/86
            
         
      2019. szeptember 30-án benyújtott kereset – FF kontra Bizottság
      (T-654/19. sz. ügy)
      (2019/C 399/105)
      Az eljárás nyelve: francia
      
         Felek
      
      
         Felperes: FF (képviselő: A. Fittante ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  állapítsa meg, hogy az Európai Bizottság megsértette a felperes jó hírnévhez, a magánélethez és a családi élethez, a képmáshoz és az emberi méltósághoz való jogát azáltal, hogy képmását engedély nélkül vették fel a Bizottság által a 2014/109/EU felhatalmazáson alapuló bizottsági irányelv értelmében a dohánytermékek csomagolásán feltüntetendő egészségügyi figyelmeztetésekhez javasolt képtárba;
               
            
                  —
               
               
                  kötelezze az alperest a vitatott fénykép Unión belüli használatának haladéktalan abbahagyására, és rendelje el a dohánytermékek értékesítésére jogosult különböző létesítményekben forgalomba hozott és a felperes képmását hordozó valamennyi dohánytermék visszahívását;
               
            
                  —
               
               
                  tartsa fenn a felperesnek azt a jogot, hogy a vagyoni és nem vagyoni kárainak megtérítése iránti igényét a külön keresetben kért szakvélemény és az Unióban a vitatott képmással eladott csomagolásoknak az Európai Bizottság által közölt száma alapján érvényesítse;
               
            
                  —
               
               
                  az Európai Bizottságot kötelezze a költségek, valamint az eljárással kapcsolatban felmerült költségek viselésére, mindamellett, hogy a felperes költségmentességet kért.
               
            
         Jogalapok és fontosabb érvek
      
      Keresete alátámasztása érdekében a felperes egyetlen, az Európai Unió Alapjogi Chartájában rögzített alapvető jogok megsértésére alapított jogalapra hivatkozik, amely Charta mindenki számára biztosítja az emberi méltósághoz, illetve a magán- és a családi élet tiszteletben tartásához fűződő jogot.